লাক্ষা চাষ আমাদের দেশের আবহাওয়ায় বেশ উপযোগী। ফলে দেশের যেকোনো স্থানে লাক্ষা চাষ করা সম্ভব। কেবলমাত্র অতিবৃষ্টি আর অনাবৃষ্টি লাক্ষা চাষ বাধার সৃষ্টি করে থাকে। লাক্ষা চাষের সবচেয়ে সুবিধাজনক দিক হচ্ছে এর জন্য পৃথক কোন চাষের জমির প্রয়োজন পড়েনা। যে সকল প্রজাতির গাছে লাক্ষা ভাল জন্মায় সেগুলোকে লাক্ষার পোষক গাছ বলা হয় যেমন মালবেরি অন্যতম। লাক্ষার পোষক গাছসমূহ জমির আইল, বাড়ির আশেপাশে, রাস্তা ও রেল লাইনের পাশে লাগানো যায়। বাংলাদেশে বরই, বাবলা, কড়ই প্রভৃতি গাছে লাক্ষা ভালো জন্মে। তবে বরই/কুল গাছকে (বৈজ্ঞানিক নাম Ziziphus jujuba) সাম্প্রতিক সময়ে প্রাধান্য দেয়া হচ্ছে, কারণ বরই গাছে খরচ কম এবং বাড়তি যত্নের প্রয়োজন পড়ে না।